# [מסלול ארכיטקטורה](https://architecture.technion.ac.il/%d7%9e%d7%a1%d7%9c%d7%95%d7%9c-%d7%90%d7%a8%d7%9b%d7%99%d7%98%d7%a7%d7%98%d7%95%d7%a8%d7%94/?lang=he)

ייעודו הראשי של מסלול ארכיטקטורה הוא רתימת העשייה והמחקר האדריכליים לאתגור מתמיד של החשיבה האדריכלית והסביבתית ולקידום רעיונות חדשים, ניסיוניים ומערערי מוסכמות, הנוגעים לתכנון ולעיצוב הסביבה הפיזית על כל מרכיביה. המסלול רואה עצמו אחראי לפיתוח ידע חדש הנוגע לארכיטקטורה ולסביבה הבנויה באמצעות אוצר המילים ומסורות העבודה של התכנון והעיצוב האדריכלי ושיטות מחקר וחקירה מדעיות שמקורן בתחומי ידע מרובים.

בבסיסה, הארכיטקטורה היא עיסוק רב־תחומי, בעל צדדים טכנולוגיים, תפקודיים, תרבותיים וקוגניטיביים המשלימים אלה את אלה. עיצוב הסביבה הבנויה הוא פעילות הדורשת התייחסות שוות ערך לידע היסטורי, לרגישות תרבותית, לקדמה טכנולוגית, לרציונליזציה תפקודית ולראייה סביבתית כוללת. תפקידו של המסלול הוא לפיכך לפתח את המנהיגות העתידית של המקצוע על ידי הכשרת דורות חדשים של אדריכליות ואדריכלים שכישוריהם המקצועיים יהיו רב־תחומיים וליצור בסיסי ידע חדשים שיהיו מרובי רבדים והקשרים ויתבססו על גיוון תחומי.

ארכיטקטורה הוא אחד משני תחומי הידע הראשונים שנלמדו בטכניון עם פתיחתו הרשמית בשנת 1925. מסורת ארוכת שנים זו, לצד התפקיד ההיסטורי שמילאו לימודי הארכיטקטורה בטכניון לאורך השנים בעיצובה של הסביבה הבנויה בישראל, מטילים על המסלול אחריות עודפת, המאמצת לתוכה את מורשת העבר תוך בחינה ביקורתית ומפוכחת שלה והתאמתה לאתגרי ההווה והעתיד. מעל לכול, פירושה של מסורת זו היא המשך חינוך בוגרי המסלול בכל התארים לעשייה פרואקטיבית ומשנת מציאות תוך הבנה עמוקה של ההקשרים הרחבים והמשתנים של העיסוק האדריכלי והפעולה הסביבתית.

מסלול ארכיטקטורה מציע את תוכניות הלימודים הבאות:

תואר שני מקצועי בארכיטקטורה ובינוי ערים (אדריכל רשום, 1.M.Arch)

תואר שני בארכיטקטורה ובינוי ערים 2 (2.M.Arch)

תואר שני מחקרי בארכיטקטורה ובינוי ערים (.M.Sc)

# [מסלול תכנון ערים ואזורים](https://architecture.technion.ac.il/%d7%9e%d7%a1%d7%9c%d7%95%d7%9c-%d7%aa%d7%9b%d7%a0%d7%95%d7%9f-%d7%a2%d7%a8%d7%99%d7%9d-%d7%95%d7%90%d7%96%d7%95%d7%a8%d7%99%d7%9d/?lang=he)

מאז 1969 מכשיר המסלול בתכנון ערים ואזורים בטכניון דורות של מתכננים. בוגרי המסלול עובדים בתפקידי מפתח בתחום ומשפיעים על הפיתוח הפיזי ועל קבלת ההחלטות במדינת ישראל – בערים, במרחב הכפרי ובשטחי הטבע והנוף.

הלימודים במסלול תכנון ערים ואזורים מיועדים להכשרת סטודנטים לעיסוק במקצוע תכנון הערים והאזורים על בסיס הידע והכלים התיאורטיים, המקצועיים והמחקריים הדרושים לעיצוב מדיניות וקבלת החלטות ולמחקר בתחומים השונים שבהם עוסק התכנון העירוני והאזורי. תואר שני בתכנון ערים ואזורים מהווה נקודת התחלה מצוינת לקבלה לעבודה בתחום דינמי זה.

המסלול מציע הכשרה אקדמית מאתגרת המכינה את בוגריו לקריירה מצליחה בתכנון – במגזר הציבורי, במגזר השלישי ובמגזר הפרטי, מרמת השכונה ועד לתכנון ארצי. הלימודים במסלול הם רב־תחומיים מטבעם ומכסים תחומי ידע מגוונים, ביניהם כלכלה, סביבה, סוציולוגיה, פסיכולוגיה ותחבורה. סגל ההוראה מורכב מפרופסורים וממרצים בעלי ידע מעמיק בתחומי ההוראה והמחקר השונים, רבים מהם מומחים בינלאומיים בתחומם ומעורבים באופן פעיל בתכנון בישראל.

רוצים לקחת חלק בתכנון העתיד של מדינת ישראל? בואו ללמוד אצלנו בטכניון!

# [מסלול אדריכלות נוף](https://architecture.technion.ac.il/%d7%9e%d7%a1%d7%9c%d7%95%d7%9c-%d7%90%d7%93%d7%a8%d7%99%d7%9b%d7%9c%d7%95%d7%aa-%d7%a0%d7%95%d7%a3/?lang=he)

מהי אדריכלות נוף? אדריכלות הנוף עוסקת בממשק שבין מעשי האדם וערכי הטבע, בעיצוב המרחב הפתוח בערים ומחוצה להן, בתכנון סביבות דינמיות ומיטיבות עבור בני האדם, החי והצומח. אדריכלות הנוף חותרת למצוא איזון בין פיתוח הסביבה הבנויה לבין טיפוח ושימור הסביבה הטבעית והתרבותית. אדריכלות נוף עוסקת במגוון של תחומים, ובניהם: תכנון שכונות מגורים ויישובים ותכניות להתחדשות עירונית, עיצוב גנים, פארקים, כיכרות ושדרות עירוניות, טיילות וקמפוסים, תשתיות ארציות ואזוריות (כבישים, מסילות) כל אלו לצד תכנון שמורות טבע, יערות, נחלים, חופי ים ושיקום של אתרים מופרים (מחצבות, מזבלות וכד’).

למה כדאי ללמוד אדריכלות נוף? אם אתם מעוניינים לקחת חלק בעיצוב המרחב הפתוח והבנוי של ישראל אדריכלות נוף היא המקצוע בשבילכם. אדריכלי הנוף מעצבים מציאות בת קיימא ועתיד טוב יותר. בשנים האחרונות עם העלייה במודעות לנושאי סביבה, קיימות וצדק חברתי מקצוע אדריכלות הנוף צובר תנופה רבה ברחבי העולם, ואדריכלי הנוף ממוקמים כיום בחזית שיח התכנון העכשווי. קיים ביקוש רב לאדריכלי נוף בארץ ובעולם, והיצע אפשרויות התעסוקה רחב. אדריכלי הנוף מועסקים במשרדי תכנון פרטיים וכן במגזר הציבורי, ברשויות המקומיות, בארגונים שונים (רשות הטבע והגנים, אדם טבע ודין) ובמשרדי ממשלה שונים. בוגרי המסלול משתלבים בשוק העבודה כבר במהלך הלימודים והביקוש לעובדים עולה בהרבה על ההיצע.

הלימודים במסלול לאדריכלות נוף: הפקולטה לארכיטקטורה ותכנון ערים בטכניון היא המוסד היחידי בארץ המעניק תואר ראשון מקצועי (.B.L.A) באדריכלות נוף המוכר בארץ על ידי תקנות המהנדסים והאדריכלים ומקנה זכות רישום ורישוי. משך הזמן הנדרש לקבלת תואר אדריכל נוף, הוא ארבע שנות לימוד אקדמיות. תוכנית הלימודים מבוססת על גישה כוללת לתכנון המרחב הפיסי, תוך שימת דגש על ההיבטים עיצוביים, תכנוניים, אקולוגיים, תרבותיים וחברתיים. במהלך הלימודים עוסקים הסטודנטים במגוון תחומים ידע הכוללים: עיצוב ותכנון נוף, תיאוריה והיסטוריה, תכן הנדסי, תכנון וניהול משאבי הסביבה, הנוף והצמחייה, אקולוגיה ומדעי החברה (למשל, פסיכולוגיה, סוציולוגיה וכלכלה). בנוסף, הסטודנטים נחשפים גם לקורסים במסלולי לימוד אחרים הקיימים בפקולטה, כמו בארכיטקטורה, בעיצוב תעשייתי ובתכנון ערים ואזורים.המסלול לאדריכלות נוף מציע גם שני תארים מחקריים מתקדמים (.M.Sc ו-.Ph.D) באדריכלות נוף, בהם הסטודנטים מובילים, בהנחיית חברי הסגל במסלול, מחקר פורץ דרך וחדשני באדריכלות נוף.

מסלול אדריכלות נוף מציע את תוכניות הלימודים הבאות:

מוסמך באדריכלות נוף (.B.L.A)

תואר שני מחקרי באדריכלות נוף (.M.Sc)

# [מסלול עיצוב תעשייתי](https://architecture.technion.ac.il/%d7%9e%d7%a1%d7%9c%d7%95%d7%9c-%d7%a2%d7%99%d7%a6%d7%95%d7%91-%d7%aa%d7%a2%d7%a9%d7%99%d7%99%d7%aa%d7%99/?lang=he)

חשיבה ופרקטיקה עיצובית הפכו זה מכבר למשאב אסטרטגי חיוני עבור חברות טכנולוגיה מצליחות ולאחת התכונות החשובות ביותר הדרושות להצלחת חברות הזנק חדשות בתחום ההיי־טק. בשנת 2016, ביותר משליש מחברות ההזנק עם ההשקעה הגדולה ביותר בארצות הברית היה לפחות מעצב אחד שהוא מייסד שותף. עיצוב מוכר כיום כאחד מרכיבי המפתח הנדרשים לבידול והרחבה עסקית, פיתוח והנגשת טכנולוגיה ויצירה והטמעה של תרחישי עתיד חדשים המביאים לשינוי חיובי בחייהם של בני אדם.

מטרת המסלול לתארים מתקדמים בעיצוב תעשייתי היא להעניק את הידע והכלים התיאורטיים, המקצועיים והמחקריים הדרושים לביצוע תהליכי שינוי ומענה לצורכי העתיד, ליצירת חדשנות פורצת דרך המיועדת לשימושם של בני אדם ברחבי העולם, תוך הקניית תארים מתקדמים (תואר שני ושלישי). צוות ההוראה במסלול כולל מעצבים וחוקרי עיצוב מהמובילים בתחומם בארץ הנמצאים בחזית המחקר והפרקטיקה.

אופן ההוראה משלב כלים פרקטיים, תיאורטיים ומחקריים תוך שימת דגש מיוחד על פיתוח פרויקטים בעלי השפעה בעולם האמיתי ושיתוף פעולה עם מוסדות וחברות מובילות בתחומי המחקר, ההיי־טק והתעשייה בארץ. לסטודנטים גישה למעבדות מחקר ועיצוב הכוללות טכנולוגיות עיצוב וייצור דיגיטלי מתקדמות וכן אפשרות לשיתופי פעולה עם פקולטות נוספות בטכניון.

מסלול עיצוב תעשייתי מציע את תוכניות הלימודים הבאות:

תואר שני בעיצוב תעשייתי (.M.I.D)

תואר שני מחקרי בעיצוב תעשייתי (.M.Sc)

# [תואר שני מקצועי בארכיטקטורה ובינוי ערים (אדריכל רשום, 1.M.Arch)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%9c%d7%90%d7%a8%d7%9b%d7%99%d7%98%d7%a7%d7%98%d7%95%d7%a8%d7%94-%d7%95%d7%91%d7%99%d7%a0%d7%95%d7%99-%d7%a2%d7%a8%d7%99%d7%9d-1-m-arch/?lang=he)

## יעדי התוכנית

תוכנית הלימודים משלבת ידע תכנוני מתקדם וידע מחקרי עדכני במטרה להכשיר בעלי תואר מקצועי בארכיטקטורה אשר יירשמו כדין בפנקס המהנדסים והאדריכלים בישראל.

הלימודים מיועדים להקנות ידע עיוני ומעשי רחב ככל האפשר, הדרוש להבנה, לניתוח ולפתרון בעיות תכנון מגוונות ולפיתוח כושר היצירה.

תחומי הלימוד העיקריים הם:

* תכנון פיזי – ארכיטקטורה של מבנים, עיצוב עירוני, אדריכלות ירוקה, שימור חידוש בניינים, עיצוב פנים וריהוט, עיצוב המוצר, תכנון נוף ומשאבים טבעיים.
* מקצועות רקע לתכנון ועיצוב – עיצוב בסיסי, יחסי אדם-סביבה, אקלים ואנרגיה, שימושי מחשב בתכנון פיזי וארכיטקטורה דיגיטאלית, מורפולוגיה של המבנה, היבטים כלכליים, סוציולוגיים ופסיכולוגיים בתכנון.
* טכנולוגיה של הבנייה – מבנה ופרטי בניין, חומרי בניין, קונסטרוקציות, בנייה מתועשת, מבנים מרחביים, מוצרים ואביזרי בנייה, מערכות שירות בניין, טכנולוגיה של בקרה אקלימית וסביבתית.
* תיאוריה, היסטוריה וביקורת של ארכיטקטורה ובינוי ערים – תולדות הארכיטקטורה בזמן העתיק ובעת החדשה, תיאוריות וזרמים בארכיטקטורה המודרנית, תולדות הארכיטקטורה בישראל במאה העשרים והעשרים ואחת, תיאוריה וביקורת הארכיטקטורה והעיצוב העירוני בארץ ובעולם.

בוגרי התוכנית מקבלים את התואר מגיסטר בארכיטקטורה ובינוי ערים 1 (1.M.Arch) המאפשר קבלת מעמד של אדריכל רשום בישראל. במהלך התואר, לאחר השלמת ארבע שנות לימוד, מקבלים הסטודנטים תואר ראשון במדעי הארכיטקטורה (.B.Sc).

התוכנית נפתחת בסמסטר חורף בלבד.

## מבנה תוכנית הלימודים

משך הלימודים בתואר השני המקצועי הוא 12 סמסטרים במהלכם על הסטודנטים לצבור 240 נקודות.

המבנה הבסיסי של תוכנית הלימודים הוא כדלקמן:

* לימודי ליבה (שנים א’ ו-ב’)
* לימודים תחומיים (שנים ג’ ו-ד’)
* לימודים מקצועיים ופרויקט גמר (שנים ה’ ו-ו’)

בתום ארבע שנות לימוד, ולאחר השלמת לימודים בהיקף של 160 נקודות, יקבלו הסטודנטים תואר מוסמך במדעים במדעי הארכיטקטורה (.B.Sc), שהוא תואר ראשון עיוני לא מקצועי, כאבן דרך לקראת השלמת התואר המקצועי בשנים החמישית והשישית. קבלת התואר הראשון מאפשרת לסטודנטים שיהיו מעוניינים בכך לעבור לאחת התוכניות האחרות, הלא מקצועיות, לתואר שני בפקולטה (תואר שני מחקרי בארכיטקטורה, בתכנון ערים ואזורים, באדריכלות נוף או בעיצוב תעשייתי) או להמשיך בלימודי תואר שני במוסד אחר.

מעבר מהשנה הרביעית לשנה החמישית מותנה בהשלמת 6 פרויקטים, בהם פרויקט אחד בעיצוב עירוני, וקורסי חובה וקורסי בחירה מחייבת אחרים, הנלמדים בארבע השנים הראשונות. תנאי למעבר לתואר שני הוא השלמת כל דרישות התואר הראשון (.B.Sc) בממוצע 80 לפחות.

עם השלמת התואר יוכלו הסטודנטים לזכות גם בתעודת התמחות באחד מחמשת הנתיבים של מסלול ארכיטקטורה בפקולטה – ארכיטקטורה ירוקה, היסטוריה ותיאוריה, טכנולוגיה, עיצוב עירוני ושימור.

## דרישות קבלה

לכל המועמדים מחושב ציון סכם המהווה שקלול של שלושה מרכיבים:

* ציון פסיכומטרי רב תחומי או ציון SAT/ACT
* ממוצע תעודת בגרות ישראלית או ציוני מכינת הטכניון או בחינות מחליפות בגרות מהארץ ומחו”ל
* בחינת המיון בארכיטקטורה שמטרתה לשקף את היצירתיות של המועמדים ולבחון את יכולות ההתבוננות, הניתוח, ההתמצאות המרחבית וכושר ההבעה הגרפית והמילולית שלהם

לחישוב סיכויי הקבלה ניתן להשתמש במחשבון זה.

בוגרים מצטיינים בעלי תואר ראשון במקצועות העיצוב יוכלו להגיש מועמדות לקבלה ישירה לשנה ה’ בתוכנית. קבלה ללימודים בדרך זו עשויה להיות תלויה בהשלמת קורסי חובה בתוכנית שלא נכללו בתואר שלמדו, ובלבד שהיקפם לא יעלה על 40 נקודות. השלמות בהיקף גדול יותר אינן מאפשרות קבלה ישירה לשנה ה’.

## רישום

לרישום לחצו כאן.

## צרו קשר

טליה מג’אר, רכזת לימודי הסמכה, חדר 311, קומה 3, בניין אמדו, 04-8294006 [arcstud@technion.ac.il](mailto:arcstud@technion.ac.il)

# [תואר שני בארכיטקטורה ובינוי ערים 2 (2.M.Arch)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%91%d7%90%d7%a8%d7%9b%d7%99%d7%98%d7%a7%d7%98%d7%95%d7%a8%d7%94-%d7%95%d7%91%d7%99%d7%a0%d7%95%d7%99-%d7%a2%d7%a8%d7%99%d7%9d-2-m-arch/?lang=he)

## יעדי התוכנית

תוכנית זו מיועדת לבעלי תואר מקצועי בארכיטקטורה המעוניינים להרחיב ולהעמיק את השכלתם המקצועית.

## מבנה תוכנית הלימודים

בתואר זה נדרשים הסטודנטים ללמוד מקצועות מתקדמים בהיקף של 40 נקודות, כולל עבודה מורחבת בהיקף של 3 נקודות, כתוספת לאחד הקורסים/הפרויקטים הנלמדים. במסגרת זו קיימת אפשרות להוסיף לתואר זה גם התמחות בארכיטקטורה ירוקה.

## דרישות קבלה

לתוכנית יתקבלו מוסמכי תואר מקצועי ראשון בארכיטקטורה במסלול חמש שנתי ובעלי תואר מקצועי שני בארכיטקטורה, אשר ממוצע הישגיהם הוא מעל 85.

## רישום

לרישום לחצו כאן.

## צרו קשר

קרן שטגר בן דוד, רכזת מוסמכים, בניין אמדו 312, 04-8294285, [arcgrd@technion.ac.il](mailto:arcgrd@technion.ac.il)

# [תואר שני מחקרי בארכיטקטורה ובינוי ערים (.M.Sc)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%91%d7%9e%d7%93%d7%a2%d7%99%d7%9d-%d7%91%d7%90%d7%a8%d7%9b%d7%99%d7%98%d7%a7%d7%98%d7%95%d7%a8%d7%94-%d7%95%d7%91%d7%99%d7%a0%d7%95%d7%99-%d7%a2%d7%a8%d7%99/?lang=he)

## יעדי התוכנית

התוכנית מיועדת לבעלי תואר ראשון מקצועי חמש־שנתי בארכיטקטורה (.B.Arch) או תואר שני מקצועי בארכיטקטורה (.M.Arch) מהטכניון, או לבעלי תארים שווי ערך בארכיטקטורה ממוסדות מוכרים אחרים. מטרתה להקנות ידע אדריכלי מתקדם ויכולת מחקרית בתחומים נבחרים בארכיטקטורה ובבינוי ערים. בנוסף למקצועות הלימוד נכללת עבודת מחקר לתואר מגיסטר בהיקף של 20 נקודות או עבודת גמר בהיקף 12 נקודות בנתיבי ההתמחות והמחקר במסלול.

## מבנה תוכנית הלימודים

בעלי תואר ראשון הכותבים עבודת מחקר יידרשו ללמוד 24 נקודות במקצועות מתקדמים או 32 נקודות אם יבחרו לכתוב עבודת גמר. בעלי תואר מקצועי שני הכותבים עבודת מחקר יידרשו ללמוד 16 נקודות במקצועות מתקדמים או 24 נקודותאם יבחרו לכתוב עבודת גמר.

מלבד מקצועות הלימוד המוצעים במסלול לארכיטקטורה ניתן לבחור מקצועות אחרים בפקולטה וכן מקצועות לימוד בפקולטות וביחידות אחרות של הטכניון, בהתאם לנוהלי בית הספר לתארים מתקדמים. בחירת מקצועות הלימוד תהיה בהכוונת המנחים ובאופן פרטני, לפי שיקולי עניינו האקדמי והתמחותו של המשתלם ובהתאמה אישית לנושא עבודת המחקר או עבודת הגמר. חובה להשלים לפחות 8 נקודות במקצועות המסלול לארכיטקטורה ובינוי ערים.

## דרישות קבלה

לתוכנית יתקבלו מוסמכי תואר מקצועי ראשון בארכיטקטורה במסלול חמש־שנתי ובעלי תואר מקצועי שני בארכיטקטורה, אשר ממוצע הישגיהם בלימודי התואר הוא מעל 85. סטודנטים בעלי ממוצע בין 80 ל־85 יוכלו להתקבל כתלמידים על תנאי: השגת ציון ממוצע של לפחות 85 בסמסטר הראשון שבו עליהם ללמוד לפחות 8 נקודות.

מי שלא סיימו לימודיהם בטכניון יידרשו לדירוג ב־30 האחוזים העליונים ביחס לסטודנטים אחרים במחזור שלהם.

המועמדים מתבקשים להגיש מסמך הצהרות כוונות בהיקף של לא יותר מעמוד אחד, המסביר את רקע המועמד, מפרט כוונות וציפיות מהלימודים ואת תחום ההתמחות המתוכנן.

## רישום

לרישום לחצו כאן.

## צרו קשר

קרן שטגר בן דוד, רכזת מוסמכים, בניין אמדו 312, 04-8294285, [arcgrd@technion.ac.il](mailto:arcgrd@technion.ac.il)

# [מוסמך באדריכלות נוף (.B.L.A)](https://architecture.technion.ac.il/%d7%9e%d7%95%d7%a1%d7%9e%d7%9a-%d7%91%d7%90%d7%93%d7%a8%d7%99%d7%9b%d7%9c%d7%95%d7%aa-%d7%a0%d7%95%d7%a3-b-l-a/?lang=he)

## יעדי התוכנית

אם חשובה לכם הסביבה, הטבע והנוף ואתם מעוניינים לקחת חלק בעיצוב המרחב הפתוח והבנוי של ישראל’ אדריכלות נוף היא המקצוע בשבילכם.

אדריכלי הנוף מעצבים מציאות בת קיימא ועתיד טוב יותר. המסלול לאדריכלות נוף מכשיר את הסטודנטים לתואר ראשון לעבודה כמתכננים וכמעצבים של הסביבה הפיזית, והוא המסלול היחידי בארץ המעניק תואר ראשון מקצועי (.B.L.A) באדריכלות נוף המוכר בארץ על ידי תקנות המהנדסים והאדריכלים ומקנה זכות רישום ורישוי.

קיים ביקוש רב לאדריכלי נוף בארץ ובעולם. בוגרי המסלול משתלבים בשוק העבודה כבר במהלך הלימודים והביקוש לעובדים עולה בהרבה על ההיצע.

תוכנית הלימודים באדריכלות נוף תקנה לסטודנטים ידע תיאורטי ומקצועי בעיצוב ותכנון הסביבה, תוך חתירה לאיזון בין פיתוח הסביבה הבנויה לבין שימור הסביבה הטבעית. הלימודים ישימו דגש על היבטים עיצוביים, אקולוגיים, תרבותיים, חברתיים, הנדסיים וכלכליים בתכנון המרחב, ובחינה ביקורתית של גישות לחקירה, לניתוח, להערכה ולתכנון.

## מבנה תוכנית הלימודים

משך הלימודים הוא ארבע שנים בהן צוברים הסטודנטים 160 נקודות אקדמיות.

במהלך הלימודים, עוסקים הסטודנטים בנושאים מגוונים, ביניהם: תכנון נוף באזורים בנויים, תכנון נוף ושימור של שטחים פתוחים, תכנון נוף של מערכות תשתית גדולות (כמו, מסילות רכבת, כבישים ותחנות כוח) ועוד.

הלימודים מיועדים להקנות ידע ולהכשיר את הבוגרים לניתוח וליצירת פתרונות לבעיות מורכבות בתכנון ולפיתוח יכולתיהם כיוצרים.

תוכנית הלימודים באדריכלות נוף כוללת סדנאות תכנון (קורסי סטודיו) במגוון נושאים, אזורים וקני מידה, בהן מתמודדים הסטודנטים עם סוגיות מרכזיות בעיצוב ובתכנון נוף תוך התייחסות להיבטים שונים הקשורים בעיצוב המרחב וביחסי אדם-סביבה. לימודי הליבה מקנים ידע תיאורטי ומקצועי עדכני בנושאים משלימים כמו תיאוריה והיסטוריה, אקולוגיה של נוף ועיר, הכרת צמחיה ועיצוב באמצעות צמחיה, קרקע ועיצוב טופוגרפיה, ייצוגי נוף, פרטים, חומרים וטכנולוגיה, הדמיה, מידול ומיפוי במערכות מידע גיאוגרפיות (GIS), תוכנות לעיצוב פרמטרי (למשל, Context capture וריינו).

אדריכלות נוף מתבססת על גיאומטריות מורכבות הנפוצות בטבע. בפקולטה ישנם כלים דיגיטליים מתקדמים (למשל, CNC של 3.5 צירים, מדפסות תלת־מימד ורובוטים מתקדמים) המאפשרים לסטודנטים ללמוד, לחקור ולעצב וליצור צורות גיאומטריות מורכבות.

במקביל לקורסים באדריכלות נוף, הסטודנט ייחשף לקורסים שונים הניתנים במסלולים אחרים בפקולטה לארכיטקטורה ובינוי ערים ובטכניון, במדעי הרוח והחברה, בארכיטקטורה ובאמנות, במדעי הטבע ובהנדסה, המשלימים את הכשרתו הרב־תחומית של אדריכל הנוף.

## דרישות קבלה

לכל המועמדים מחושב ציון סכם המהווה שקלול של שלושה מרכיבים:

* ציון פסיכומטרי רב תחומי או ציון SAT/ACT
* ממוצע תעודת בגרות ישראלית או ציוני מכינת הטכניון או בחינות מחליפות בגרות מהארץ ומחו”ל
* בחינת המיון באדריכלות נוף שמטרתה לשקף את היצירתיות של המועמדים ולבחון את יכולות ההתבוננות, הניתוח, ההתמצאות המרחבית וכושר ההבעה הגרפית והמילולית שלהם

לחישוב סיכויי הקבלה ניתן להשתמש במחשבון זה.

## רישום

לרישום לחצו כאן.

## צרו קשר

טליה מג’אר, רכזת לימודי הסמכה, חדר 311, קומה 3, בניין אמדו, 04-8294006 arcstud@technion.ac.il

פרופ”מ אסף שוורץ, ראש המסלול לאדריכלות נוף, חדר 605, קומה 6, בניין סגו, 048294106, [shwartza@technion.ac.il](mailto:shwartza@technion.ac.il)

# [תואר שני מחקרי באדריכלות נוף (.M.Sc)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%91%d7%9e%d7%93%d7%a2%d7%99%d7%9d-%d7%91%d7%90%d7%93%d7%a8%d7%99%d7%9b%d7%9c%d7%95%d7%aa-%d7%a0%d7%95%d7%a3-m-sc/?lang=he)

## יעדי התוכנית

אדריכלות הנוף צוברת תנופה רבה ברחבי העולם. הדגש הגלובלי הנוכחי על נושא הקיימות מיקם את אדריכלות הנוף בחזית שיח התכנון העכשווי, תוך הצבת אתגרים מחקריים ומקצועיים חדשים. אדריכלות הנוף היא מקצוע רב־תחומי וחוצה תחומים אשר מטרתו ליצור סביבות חיים מעשירות, בריאות, רב תרבותיות ומקיימות. מטרת התואר השני המחקרי היא להכשיר מנהיגות מקצועית ומחקר פורץ דרך בתחום אדריכלות הנוף. הלימודים יעסקו בחידושים התאורטיים והמעשיים המתגבשים כיום בעולם בתחום אדריכלות הנוף ותחומי דעת הקשורים אליה, במטרה להטמיע ידע זה בפרקטיקה ובמחקר המקומי והעולמי, תוך התייחסות לתנאים המיוחדים של הארץ.

התוכנית מיועדת לסטודנטים בעלי מוטיבציה ויכולות גבוהות המחפשים אתגר מקצועי ואינטלקטואלי ובעלי רצון לקדם את תחומי הידע במקצוע ולחקור לעומק נושא מסוים של המחקר והפרקטיקה העיצובית. התואר השני באדריכלות נוף אינו תואר מקצועי ולכן אינו מעניק רישיון עבודה. בוגרי תואר שני באדריכלות נוף יוכלו להמשיך בלימודים לתואר שלישי במסלול לאדריכלות נוף או בכל מסלול מחקרי אחר בארץ. תוכנית הלימודים תזהה תחומי מחקר פורצי דרך באדריכלות נוף שיהוו גם תרומה משמעותית לפרקטיקה המקצועית באדריכלות נוף, וגם לתחום לידע ההולך ומצטבר על ניהול מקיים של הסביבה הפתוחה והבנויה.

נושאי המחקר מגוונים וניתן לחלקם לשלושה תחומים מרכזיים:

היסטוריה של אדריכלות הנוף: ההיסטוריה של אדריכלות הנוף בארץ מתמקדת בעיקר בהתהוות וביצירת הנוף המקומי, מהווה כר מחקרי פורה לבחינת תהליכים היסטוריים, ולבחינת קשרי הגומלין שבין עיצוב ותכנון הנוף לבין תחומי ידע אחרים.

מערכות טבעיות כבסיס ליצירת סביבה מקיימת: לימוד וחקר המערכות הטבעיות, ערכיותן ופגיעותן יהווה בסיס למחקר בין תחומיים רבים, ביניהם: אקולוגיה של הנוף, שמירת טבע, שימור מגוון מינים ובתי גידול, ושילוב מערכות תשתית ארציות ואזוריות ברמה האסטרטגית והפיסית.

תכנון ועיצוב המרחב הציבורי: לימוד וחקר דמות המרחב הציבורי, על תפקידיו המסורתיים והחדשים. בחינת המרחב הציבורי, תוך התייחסות ליחסי הגומלין בין האקולוגיה והחברה העירוניות במציאות הישראלית.

## מבנה תוכנית הלימודים

תוכנית הלימודים מציעה מסגרת של שתי שנות לימוד (או יותר) לתואר שני מחקרי באדריכלות נוף, המובילה לתואר מגיסטר למדעים באדריכלות נוף (.M.Sc) עם תזה מחקרית או תזה פרוייקטלית.

בשני המקרים על הסטודנטים לצבור 44 נקודות אקדמיות (לא כולל השלמות) שמתוכם עבודת/פרוייקט התזה המחקרי מהווים 20 נק’, קורסי הליבה 10 נק’ וקורסי בחירה בהיקף של 14 נק’ אקדמיות.

מקצועות הליבה, כוללים קורסים בתיאוריות באדריכלות נוף, אקולוגיה וקורסי שיטות והכנה לתהליך המחקר שיותאמו ע”י ועדת הקבלה לכל סטודנט/ית ע”פ הרקע והכיוון המחקרי אותו יבחרו. מקצועות הבחירה יבחרו ע”י הסטודנט/ית מתוך רשימת המקצועות לתואר שני במסלול ופקולטה בהתאם לכיוון המחקר והעניין של הסטודנט ובפיקוח המנחה לתזה.

התוכנית תפעל תוך שיתוף פעולה עם הנתיבים המקבילים בתוכנית התואר השני בארכיטקטורה בפקולטה, ותשאף ליצירת שיתופי פעולה עם תוכניות ללימודי תרבות וגיאוגרפיה מחוץ לטכניון.

סטודנטים ללא רקע באדריכלות נוף ידרשו ללמוד שלושה קורסי השלמה בהיקף כולל של עד 8 נק’ בהתאם לרקע המועמד.

## דרישות קבלה

התואר מיועד למוסמכי המסלול לאדריכלות נוף בעלי תואר .B.L.A ולסטודנטים מוסמכי מסלולים לארכיטקטורה בעלי תואר .B.Arch, המעוניינים לקדם את המחקר והידע הרלוונטי לאדריכלות הנוף. כמו כן יתקבלו בעלי תואר ראשון במקצועות ההנדסה, מדעי הטבע, החברה ומקצועות אחרים בבעלי זיקה לאדריכלות נוף.

מאחר שהתואר הינו תואר מחקרי, המסלול ישקול רק בקשות של מועמדים שנפגשו עם חברי הסגל ויש להם כיוון מחקר ראשוני.

ההחלטה על קבלה לתוכנית תתקבל לגבי כל מועמד על פי הישגיו והרקע הלימודי והמקצועי שלו בכפוף לקבלה על ידי בית הספר לתארים מתקדמים. בדרך כלל יתקבלו סטודנטים שממוצע הציונים שלהם בתואר הראשון הוא 80 ומעלה. במקרים חריגים, תשקול ועדת הקבלה של המסלול קבלת סטודנטים בממוצע נמוך יותר, אך שאינו נופל מ-75 (סף הקבלה של בית הספר לתארים מתקדמים).

ההחלטה על הקבלה תכלול שקלול של המרכיבים הבאים: הצהרת כוונות, קורות חיים, וגיליון ציונים אשר יובאו לפני ועדת הקבלה של המסלול. בהצהרת הכוונת המועמדים יציינו את הרקע והמוטיבציות ללימודים ולמחקר באדריכלות נוף, את תחום המחקר אותו הוא רוצה המועמד/ת לחקור ומי מבין חברי הסגל מעוניין להנחות את מחקר התזה. מועמדים מתאימים יוזמנו לראיון קבלה. סטודנטים לתואר ראשון יכולים להגיש את מועמדותם (על תנאי) במהלך השנה האחרונה ללימודיהם, אך יוזמנו לראיון רק לאחר שעמדו בתנאים הסופיים הנדרשים.

## רישום

לרישום לחצו כאן.

## צרו קשר

קרן שטגר בן דוד, רכזת מוסמכים, בניין אמדו 312, 04-8294285, arcgrd@technion.ac.il

פרופ”מ אסף שוורץ, ראש המסלול לאדריכלות נוף, חדר 605, קומה 6, בניין סגו, 04-8294106, [shwartza@technion.ac.il](mailto:shwartza@technion.ac.il)

# [תואר שני בעיצוב תעשייתי‏ (.M.I.D)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%91%d7%a2%d7%99%d7%a6%d7%95%d7%91-%d7%aa%d7%a2%d7%a9%d7%99%d7%99%d7%aa%d7%99%e2%80%8f-m-i-d/?lang=he)

## יעדי התוכנית

התוכנית למגיסטר בעיצוב תעשייתי‏ מכשירה סטודנטים בתחומי היצירה והפיתוח בעיצוב תעשייתי, עיצוב מדיה, עיצוב הנדסי והנגזרות המקצועיות, מתוך הממשק שלו לטכנולוגיה ומדע בתחומים כמו: חשיבה עיצובית, עיצוב היברידי, עיצוב מוצרי צריכה, עיצוב ממשקים (UX ו-UI), עיצוב אובייקטים מרושתים (IoT), עיצוב למתארי אתגר, עיצוב מוצרים רפואיים, עיצוב מבוסס פרמטרים ואינטליגנציה מלאכותית, עיצוב וירטואלי, עיצוב מזון, עיצוב חברתי, עיצוב טכנולוגיה לבישה, קראפט דיגיטלי, עיצוב תחבורה, עיצוב בחומרים חדשים, עיצוב לעולם השלישי, עיצוב ביולוגי, עיצוב ימי, עיצוב וחלל, עיצוב ואקולוגיה ועיצוב עתידני.

התוכנית בנויה על אוסף של מעבדות עיצוב פעילות ומבוססת על חברי סגל חוקרים ויוצרים מובילים בתחומם המשלבים ידע מעמיק בתחומי העיצוב, ממשק עם טכנולוגיה חדשה ומחקר במתודה מדעית בשילוב עם פקולטות להנדסה ומדע קיימות בטכניון.

התוכנית משלבת גופי פיתוח מהמגזר העסקי, התעשייתי והטכנולוגי, תוך גיבוש הזדמנויות בתחומי המחקר, הפיתוח והיזמות הטכנולוגית או החברתית.

התוכנית קשובה לזרמים העמוקים של תהליכים המשפיעים עלינו כיחידים, כקהילה וכמארג גלובלי ומתגייסת למתן פתרונות לצרכים חיוניים המתגלים בתהליכי חיפוש פתוחים לעתיד.

התוכנית מהווה ׳צומת מחבר׳ (Hub) של מפגש בין תחומי התמחות ודיסציפלינות שונות, לגיבוש קבוצות מחקר, פיתוח ויזמות מתחומים שונים.

התוכנית מעניקה כלים לעבודת צוות, ניהול חדשנות ומתודולוגיה של חדשנות בתפיסה של חשיבה עיצובית כתשתית תיאורטית ומעשית.

התוכנית מיועדת בעיקרה לסטודנטים עובדים בתחומי העיצוב, ההנדסה ותחומים נוספים המחפשים להרחיב את הידע והיכולות המקצועיות שלהם ולשלב חשיבה עיצובית מתקדמת בפרקטיקה הקיימת שלהם או לעשות הסבה למקצועות העיצוב.

## מבנה תוכנית הלימודים

תוכנית הלימודים מציעה מסגרת של שתי שנות לימוד לתואר שני בעיצוב תעשייתי במהלכה על הסטודנטים לצבור 48 נקודות אקדמיות אשר מתחלקות באופן הבא:

* פרויקט גמר בהיקף של 12 נק׳
* קורסי חובה בהיקף של 20 נק׳
* קורסי בחירה בהיקף של 16 נק׳

סטודנטים שאינם מגיעים מתוך התחום של עיצוב תעשייתי ידרשו ללמוד בנוסף מספר מקצועות קדם בהיקף של 11 נקודות.

התוכנית מורכבת משלושה רבדים של קורסים:

מקצועות קדם – כוללים מקצועות בסיס בעיצוב תעשייתי. סטודנטים שלמדו מקצועות אלה במסגרת התואר הראשון יקבלו פטור בעת הקבלה לתואר שני.

מקצועות חובה – כוללים מקצועות שחובה על כל סטודנט המתקבל לתואר שני בעיצוב תעשייתי ללמוד בנוסף למקצועות הקדם.

מקצועות בחירה – כוללים מקצועות הניתנים לבחירה בשתי קטגוריות: א) מקצועות בחירה מתוך התוכנית ב) מקצועות בחירה מחוץ לתוכנית.

## דרישות קבלה

התוכנית פתוחה לסטודנטים בעלי תואר ראשון בעיצוב תעשייתי (תואר ארבע שנתי ממוסד אקדמי מוכר), או בעלי תואר ראשון (ממוסד אקדמי מוכר) בתחומי עיצוב כמו עיצוב תקשורת חזותית, ארכיטקטורה, עיצוב פנים, עיצוב אופנה, עיצוב תכשיטים, עיצוב קרמי, עיצוב טקסטיל ואמנות וכן בוגרי תואר ראשון בתחומי ההנדסה כמו הנדסת מכונות, הנדסת תעשייה וניהול, הנדסת מחשבים, הנדסת מזון, הנדסת רכב וחלל ועוד.

ההחלטה על קבלה לתוכנית תתקבל לגבי כל מועמד על פי הישגיו והרקע הלימודי והמקצועי שלו בכפוף לקבלה על ידי בית הספר לתארים מתקדמים. בדרך כלל יתקבלו סטודנטים שממוצע הציונים שלהם בתואר הראשון הוא 80 ומעלה. במקרים חריגים, תשקול ועדת הקבלה של המסלול קבלת סטודנטים בממוצע נמוך יותר, אך שאינו נופל מ-75 (סף הקבלה של בית הספר לתארים מתקדמים).

ההחלטה על הקבלה תכלול שקלול של המרכיבים הבאים: הצהרת כוונות, קורות חיים, תיק עבודות (פורטפוליו), וגיליון ציונים אשר יובאו לפני ועדת הקבלה של המסלול. המועמדים המתאימים יוזמנו לראיון קבלה. סטודנטים לתואר ראשון יכולים להגיש את מועמדותם (על תנאי) במהלך השנה האחרונה ללימודיהם, אך יוזמנו רק לאחר שעמדו בתנאים הסופיים הנדרשים.

## רישום

לרישום לחצו כאן.

## צרו קשר

קרן שטגר בן דוד, רכזת מוסמכים, בניין אמדו 312, 04-8294285, arcgrd@technion.ac.il

# [תואר שני מחקרי בעיצוב תעשייתי‏ (.M.Sc)](https://architecture.technion.ac.il/%d7%9e%d7%92%d7%99%d7%a1%d7%98%d7%a8-%d7%91%d7%9e%d7%93%d7%a2%d7%99%d7%9d-%d7%91%d7%a2%d7%99%d7%a6%d7%95%d7%91-%d7%aa%d7%a2%d7%a9%d7%99%d7%99%d7%aa%d7%99%e2%80%8f-m-sc/?lang=he)

## יעדי התוכנית

התוכנית לתואר מגיסטר למדעים בעיצוב תעשייתי מכשירה סטודנטים בתחומי המחקר, היצירה והפיתוח בעיצוב תעשייתי, עיצוב מדיה, עיצוב הנדסי והנגזרות המקצועיות, מתוך הממשק שלו לטכנולוגיה ומדע בתחומים כמו: חשיבה עיצובית, עיצוב היברידי, עיצוב מוצרי צריכה, עיצוב ממשקים (UX ו-UI), עיצוב אובייקטים מרושתים (IoT), עיצוב למתארי אתגר, עיצוב מוצרים רפואיים, עיצוב מבוסס פרמטרים ואינטליגנציה מלאכותית, עיצוב וירטואלי, עיצוב מזון, עיצוב חברתי, עיצוב טכנולוגיה לבישה, קראפט דיגיטלי, עיצוב תחבורה, עיצוב בחומרים חדשים, עיצוב לעולם השלישי, עיצוב ביולוגי, עיצוב ימי, עיצוב וחלל, עיצוב ואקולוגיה ועיצוב עתידני.

התוכנית בנויה על אוסף של מעבדות עיצוב פעילות ומבוססת על חברי סגל חוקרים ויוצרים מובילים בתחומם המשלבים ידע מעמיק בתחומי העיצוב, ממשק עם טכנולוגיה חדשה ומחקר במתודה מדעית בשילוב עם פקולטות להנדסה ומדע קיימות בטכניון.

התוכנית משלבת גופי פיתוח מהמגזר העסקי, התעשייתי והטכנולוגי, תוך גיבוש הזדמנויות בתחומי המחקר, הפיתוח והיזמות הטכנולוגית או החברתית.

התוכנית קשובה לזרמים העמוקים של תהליכים המשפיעים עלינו כיחידים, כקהילה וכמארג גלובלי ומתגייסת למתן פתרונות לצרכים חיוניים המתגלים בתהליכי חיפוש פתוחים לעתיד.

התוכנית מהווה ׳צומת מחבר׳ (Hub) של מפגש בין תחומי התמחות ודיסציפלינות שונות, לגיבוש קבוצות מחקר, פיתוח ויזמות מתחומים שונים.

התוכנית מעניקה כלים לעבודת צוות, ניהול חדשנות ומתודולוגיה של חדשנות בתפיסה של חשיבה עיצובית כתשתית תיאורטית ומעשית.

התוכנית מיועדת לסטודנטים בעלי מוטיבציה ויכולות גבוהות המחפשים אתגר מקצועי ואינטלקטואלי ובעלי רצון לקדם את תחומי הידע במקצוע ולחקור לעומק אספקט מסוים של המחקר והפרקטיקה העיצובית.

## מבנה תוכנית הלימודים

תוכנית הלימודים מציעה מסגרת של שתי שנות לימוד (או יותר) לתואר שני בעיצוב תעשייתי בנתיב לימודים מחקרי, המוביל לתואר מגיסטר למדעים בעיצוב ‏תעשייתי‎ (M.Sc.) ‎עם תזה מחקרית או תזה פרויקטלית. בשני המקרים על הסטודנטים לצבור 48 נקודות אקדמיות (לא כולל השלמות) שמתוכם פרוייקט התזה/עבודת התזה המחקרית מהווים 20 נק׳, קורסי חובה ‏בהיקף של 20 נק׳, וקורסי בחירה בהיקף של 8 נק׳.‏

סטודנטים שאינם מגיעים מתוך התחום של עיצוב תעשייתי ידרשו ללמוד בנוסף מספר מקצועות קדם בהיקף של 11 נקודות.

ייתכנו שינויים באופן חלוקת הנקודות בשנת הלימודים תשפ”א.

התוכנית מורכבת משלושה רבדים של קורסים:

מקצועות קדם – כוללים מקצועות בסיס בעיצוב תעשייתי. סטודנטים שלמדו מקצועות אלה במסגרת התואר הראשון יקבלו פטור בעת הקבלה לתואר שני.

מקצועות חובה – כוללים מקצועות שחובה על כל סטודנט המתקבל לתואר שני בעיצוב תעשייתי ללמוד בנוסף למקצועות הקדם.

מקצועות בחירה – כוללים מקצועות הניתנים לבחירה בשתי קטגוריות: א) מקצועות בחירה מתוך התוכנית ב) מקצועות בחירה מחוץ לתוכנית.

## דרישות קבלה

התוכנית פתוחה לסטודנטים בעלי תואר ראשון בעיצוב תעשייתי (תואר ארבע שנתי ממוסד אקדמי מוכר), או בעלי תואר ראשון (ממוסד אקדמי מוכר) בתחומי עיצוב כמו עיצוב תקשורת חזותית, ארכיטקטורה, עיצוב פנים, עיצוב אופנה, עיצוב תכשיטים, עיצוב קרמי, עיצוב טקסטיל ואמנות וכן בוגרי תואר ראשון בתחומי ההנדסה כמו הנדסת מכונות, הנדסת תעשייה וניהול, הנדסת מחשבים, הנדסת מזון, הנדסת רכב וחלל ועוד.

ההחלטה על קבלה לתוכנית תתקבל לגבי כל מועמד על פי הישגיו והרקע הלימודי והמקצועי שלו בכפוף לקבלה על ידי בית הספר לתארים מתקדמים. בדרך כלל יתקבלו סטודנטים שממוצע הציונים שלהם בתואר הראשון הוא 80 ומעלה. במקרים חריגים, תשקול ועדת הקבלה של המסלול קבלת סטודנטים בממוצע נמוך יותר, אך שאינו נופל מ-75 (סף הקבלה של בית הספר לתארים מתקדמים).

ההחלטה על הקבלה תכלול שקלול של המרכיבים הבאים: הצהרת כוונות, קורות חיים, תיק עבודות (פורטפוליו), וגיליון ציונים אשר יובאו לפני ועדת הקבלה של המסלול. המועמדים המתאימים יוזמנו לראיון קבלה. סטודנטים לתואר ראשון יכולים להגיש את מועמדותם (על תנאי) במהלך השנה האחרונה ללימודיהם, אך יוזמנו רק לאחר שעמדו בתנאים הסופיים הנדרשים.

## רישום

לרישום לחצו כאן.

## צרו קשר

קרן שטגר בן דוד, רכזת מוסמכים, בניין אמדו 312, 04-8294285, arcgrd@technion.ac.il